РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/261-17

4. децембар 2017. године

Б е о г р а д

З А П И С Н И К

22. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 30. НОВЕМБРА 2017. ГОДИНЕ

Седница је почела у 12,10 часова.

Одбор је, у складу са чланом 42. став 4. Пословника Народне скупштине, одржао 22. седницу ван седишта Народне скупштине, у Општини Тител, која се реализује уз подршку пројекта „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП), и Народна скупштина Републике Србије, а финансира Швајцарска агенција за развој и сарадњу (СДЦ).

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Радован Јанчић, Младен Лукић, Арпад Фремонд и Мирослав Алексић, као и Далибор Радичевић (заменик Милије Милетића) и Љубинко Ракоњац (заменик Марјане Мараш), заменици чланова Одбора.

Седници нису присуствовали чланови Одбора: Милија Милетић, Огњен Пантовић, Марјана Мараш, Горан Јешић, Нада Лазић, Милорад Мирчић, проф. др Миладин Шеварлић и Ненад Божић.

Седници су присуствовали представници Министарства пољопривреде, шумарства и водопривреде: Зоран Јањатовић, помоћник министра, Жарко Радат, директор Управе за аграрна плаћања; Владислав Крсмановић, заменик покрајинског секретара за пољопривреду, водопривреду и шумарство; Драган Божић, председник Општине Тител; Маринко Тривуновић, заменик председника Општине Тител; Млађен Ђурић, Радомир Мишљеновић, Весна Кнежевић, Александар Биберџић и Владимир Соро из Општине Тител, као и представници сточара и ратара.

Пре преласка на дневни ред седнице, Маријан Ристичевић дао је реч председнику Општине Тител, Драгану Божићу, који је поздравио све присутне и захвалио се Одбору због одржавања седнице у њиховом месту.

Одбор је једногласно усвојио следећи

Дневни ред

1. Пољопривредна политика са посебним освртом на ИПАРД програм;
2. Разно.

Прва тачка дневног реда - Пољопривредна политика са посебним освртом на ИПАРД програм

У уводним напоменама, Зоран Јањатовић рекао је да су предмет акредитације ИПАРД програма биле мере 1 и 3. Мера 1 је предвиђена за инвестицију у физичку имовину пољопривредних газдинстава, док је мера 3 предвиђена за инвестиције у прерађивачке капацитете. Први позив за ИПАРД програм, за инвестиције за механизацију, опрему и тракторе, биће објављен у трећој недељи децембра, док се за прерађивачку индустрију очекује на пролеће. Србија има право да распише позив 6 месеци пре добијања званичне акредитације, а у случају да не добијемо акредитацију, позив ће се сторнирати или одобрена средства исплатити из државног буџета. Он је подсетио да укупна вредност фондова износи 175 милиона евра у програмском периоду до 2020. године, плус 3 године за реализацију. Приоритет при рангирању пројеката ће се дати индивидуалним пољопривредним газдинствима, младим пољопривредницима старости до 40 година, у подручјима са отежаним условима рада и женама. Један корисник ће моћи да до краја програмског периода добије бесповратних средстава у максималном износу до 1,5 милиона евра.

Жарко Радат је информисао чланове Одбора о спроведеним активностима Управе за аграрна плаћања, са посебним освртом на поступак добијања акредитације за имплементацију ИПАРД програма од стране Европске комисије. У ту сврху спроведене су две ревизорске контроле: једна је била контрола екстерне ревизије која је требало да потврди да ли су решени налази из претходног периода, а друга ревизија је била у новембру и утврдила је да су сви, до тада блокирајући, налази исправљени, а коначан суд о томе шта још треба унапредити, у смислу процедура и деловања, дала је ревизија Европске комисије, која је констатовала да не постоји ни једна препрека за управљање средствима из Европске уније и ИПАРД фондова намењеним за рурални развој. Поступак за добијање средстава из ИПАРД фондова биће вођен пред Управом за аграрна плаћања – ИПАРД агенцијом. Након достављања потребне документације од стране корисника, ИПАРД агенција ће спровести административну контролу, коју спроводи Одељење за одобравање пројеката, те и прву контролу на лицу места, пре одобрења пројекта-нулта контрола. Сви ИПАРД пројекти морају бити гринфилд инвестиције. После контроле ИПАРД агенција доноси решење о одобрењу ИПАРД пројекта, после чега је корисник слободан да започне реализацију инвестиције из сопствених средстава, у року који је дефинисан решењем. Након завршетка инвестиције, корисник подноси захтев за исплату уз пропратну документацију – рачуни којим се доказује финансирање одобреног прихватљивог трошка. Поднету документацију ИПАРД агенција проверава у поступку административне контроле, те спроводи контролу на лицу места, пре одобрења плаћања којом потврђује усклађеност инвестиције са прописаним условима. Следи доношење решења о одобрењу средстава из ИПАРД фонда, а затим и исплата. Корисник је дужан да у року од 5 година чува функцију и намену инвестиције, што ће ИПАРД агенција на лицу места проверавати теренском контролом у експост фази – једна или више провера у зависности од анализе ризика. Уколико се корисник не буде придржавао решења, ИПАРД агенција наложиће повраћај средстава.

Владислав Крсмановић подсетио је да се политика Покрајинског секретаријата за пољопривреду, водопривреду и шумарство у потпуности поклапа са политиком Министарства пољопривреде, шумарства и водопривреде, да је усклађена и да постоји јако добро разумевање између ова два тела. Секретаријат је у преговорима са банкама и Развојним фондом АП Војводине, које гарантују да ће корисници ИПАРД средстава добити кредите по повољнијим каматним стопама.

Маријан Ристичевић предложио је да се појача рад на едукацији пољопривредника од стране пољопривредне стручне службе, како би се што више ИПАРД средстава искористило.

У дискусији су учествовали народни посланици: Маријан Ристичевић, Верољуб Матић, Јасмина Обрадовић, Мирослав Алексић и Радован Јанчић.

Након расправе о тачки дневног реда, Одбор је једногласно, донео следећи

З а к љ у ч а к

Одбор поздравља могућу квалификацију за ИПАРД фондове и препоручује Министарству, Управи за аграрна плаћања, надлежним органима и организацијама да и даље улажу напоре да средства од ИПАРД фондова буду искоришћена у корист пољопривредних газдинстава.

Друга тачка дневног реда – Разно

У оквиру тачке разно, присутни представници локалне самоуправе, ратара и сточара изнели су постојеће проблеме и сугестије, пре свега о проблемима закупа државног пољопривредног земљишта.

Пошто других питања и предлога није било, седница је закључена у 15,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић